
Excentrikus térdhajlító edzés hatása 10-11 éves leány kézilabdások hagyományos és funkcionális TH/TF arányára

Bevezetés: A különböző leugrási magasságokból végrehajtott mélybeugrásoknál a magasság növelésével nőknél nőtt a térdfeszítők (TF) aktivitása, de a térdhajlítóké (TH) nem, így növekedhetett az elülső keresztszalag (ACL) terhelése (Ford 2011). Westin és mtsai. (2006) szerint a sportoló lányok TH csúcsnyomatéka 11 éves kor után nem nő szignifikánsan, ezért már ebben a korban szükséges a TH specifikus erősítése.
Hipotézisek: Az irodalmi adatok alapján feltételezzük, hogy 10 hetes excentrikus TH edzés hatására a hagyományos és funkcionális TH/TF arány növekedni fog.
Vizsgálati módszerek: 22, 10-11 éves kézilabdás lánynál mértük Multicont II. dinamométer segítségével a TH excentrikus (EC) csúcsnyomatékát 60 °/s-os, valamint a TH és a TF koncentrikus (CC) csúcsnyomatékát 60 és 180 °/s-os szögsebességen. Ezen adatokból meghatároztuk a funkcionális TH/TF arányt 60 °/s-on, illetve a hagyományos TH/TF arányt 60 és 180 °/s-on. Az egyes változókat mindkét lábra meghatároztuk. Továbbá kontaktszőnyeg segítségével karlendítés nélkül CMJ ugrás közben mértük a felugrási magasságot. A felmérés után a gyermekeket véletlenszerűen két csoportba osztottuk: az edző (EC, 13 fő, 5,42±0,95 éve kézilabdázik) hetente kétszer progresszív, saját testsúlyos, excentrikus TH erősítő gyakorlatot végzett a kézilabda edzés mellett, a kontroll csoport (KO, 9 fő, 3,56±1,01 éve kézilabdázik) a kézilabda edzését végezte csak. 10 hét elteltével ismét felmértük az említett változókat.
Eredmények: A 10 hét elteltével mindkét csoportban szignifikáns növekedést találtuk a 60 °/s-os EC TH csúcsnyomatékban, valamint az EC csoportban 60 és 180 °/s-os CC TF és 180 °/s-on a TH csúcsnyomatékban (p≤0,05) . A TH/TF arányok esetében csak a KO csoportban a jobb lábban 60 °/s-on számított funkcionális TH/TF-ben találtunk szignifikáns növekedést (p≤0,05). A két csoport fejlődése között nem találtunk szignifikáns különbséget. A CMJ felugrási magasság az EC csoportban szignifikánsan nőtt (18,25±2,29 cm→22,48±2,64 cm, p≤0,001).
Összefoglalás: A 10 hetes vizsgálati időszak első fele a tiszta felkészülési időszakra esett, így feltételezhető, hogy ennek következtében emelkedtek a csúcsnyomatékok a kontroll csoportban is. A forgatónyomaték növekedés csak a vizsgálati csoportban vezetett javuláshoz sokízületi mozgás (CMJ felugrás) során. Kraemer és Fleck (2005) szerint gyermekeknél minimum 20-30 hetes erőfejlesztő programokra van szükség a hosszabb adaptációs idő miatt, így vizsgálatunkat újabb 10 hétig folytatjuk. 



